ORDE do 12 de setembro de 2008 pola que se clasifica como mixta a Fundación Iblo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 26/09/2008

Visto o expediente de clasificación da Fundación Iblo, con domicilio en Oleiros (A Coruña).
Supostos de feito.
1. Antonio Rodríguez Sotillo, na súa condición de presidente da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada na Coruña, o vinte e oito de maio de dous mil oito, ante o notario José Antonio Cuervo Somoza, co número de protocolo setecentos once, por Salustiano Carro Páramo, Antonio Rodríguez Sotillo, José Ramón Rodríguez Muñoz, Javier Valiño Vázquez, que actúan no seu propio nome e dereito, e por Celestino Hermida González, que actúa en nome e representación da entidade mercantil Área 5.1 Factoría Audiovisual, S.L. Esta escritura foi corrixida por outra do dezasete de xullo de dous mil oito, ante o mesmo notario, con número de protocolo novecentos corenta e nove.
3. A dotación inicial da fundación é de trinta mil euros, desembolsado inicialmente o importe de oito mil euros, consta en escritura pública o compromiso de entrega do importe restante no prazo máximo de cinco anos.
4. Segundo consta no artigo seis dos seus estatutos, son fins da fundación os seguintes:
O deseño e implantación de ferramentas de formación, traballo e comunicación na rede, que fomente unha maior integración social das persoas con discapacidade.
O desenvolvemento e implantación de plataformas e modelos formativos que cubran as necesidades académicas e experimentais no marco do ensino b-learning e e-learning.
O desenvolvemento de programas de I+D+i para a implantación de modelos formativos e de conectibilidade.
A creación de accións ou espazos de comunicación que teñan como obxectivo recoñecer, formar ou informar a sociedade sobre situacións, calidades ou actividades que teñan como elemento central as persoas con discapacidade na busca de potenciar capacidades diferentes.
5. O padroado da fundación estará integrado por Antonio Rodríguez Sotillo como presidente, Salustiano Carro Páramo como vicepresidente, Celestino Hermida González en representación da entidade Área 5.1. Factoría Audiovisual, S.L., como secretario, e por José Ramón Rodríguez Muñoz e Javier Valiño Vázquez, como vogais.
6. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza proposta de clasificación de interese social da Fundación Iblo, dado o seu obxecto e finalidade, polo que, cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como mixta e a súa adscrición á Consellería de Presidencia, Administracións Públicas e Xustiza.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. A documentación achegada reúne os requisitos exixidos na Lei 12/2006, do 1 de decembro, de fundacións de interese galego, entre outros os establecidos nos artigos 11 e 12 referidos ao contido da escritura de constitución e dos estatutos.
4. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día oito de setembro de dous mil oito.
Vista a Constitución española de 1978; o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como mixta a Fundación Iblo, adscribíndoa á Consellería de Presidencia, Administracións Públicas e Xustiza, que exercerá plenamente o protectorado sobre ela.
Santiago de Compostela, 12 de setembro de 2008.
José Luis Méndez Romeu
Conselleiro de Presidencia, Administracións Públicas e Xustiza